《和果倅赵衮良弼平江亭》
宋代·冯开

牛峰绝顶凌云阁，形胜潼江照开廓。涪水台中隐凡庵，坐对西开横碧落。

顷尝登览放怀抱，钩挂轩窗捲帷幕。气酣景熟状不起，一片风骚情索寞。

充城累身倦未出，无事门庭可罗雀。翠筠五瑞扫尘土，澄照清风易椽薄。

平江最好最后到，隐几凌云仅依约。屏星主人局閒散，长句森森邀我作。

漳滨病起吟魂耗，中散慵来笔锋弱。铿金入木将奈何，手把新篇空愧怍。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。